Sag T-600/15

Pesticide Action Network Europe (PAN Europe) m.fl.

mod

Europa-Kommissionen

»Annullationssøgsmål — plantebeskyttelsesmidler — aktivstoffet sulfoxaflor — optagelse i bilaget til gennemførelsesforordning (EU) nr. 540/2011 — ikke umiddelbart berørt — afvisning«

Sammendrag – Rettens kendelse (Første Afdeling) af 28. september 2016

Annullationssøgsmål – fysiske eller juridiske personer – retsakter, som berører dem umiddelbart og individuelt – umiddelbart berørt – kriterier – muligheden for at rejse tvivl om betingelserne for at antage en sag til realitetsbehandling ved at påberåbe sig konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århuskonventionen) – foreligger ikke

Annullationssøgsmål – fysiske eller juridiske personer – retsakter, som berører dem umiddelbart og individuelt – umiddelbart berørt – kriterier – mulighed for at rejse tvivl om betingelserne for at antage en sag til realitetsbehandling ved at påberåbe sig princippet om miljøbeskyttelse og retten til en effektiv domstolsbeskyttelse – foreligger ikke

Annullationssøgsmål – fysiske eller juridiske personer – retsakter, som berører dem umiddelbart og individuelt – kriterier – deltagelse i beslutningsprocessen – ikke tilstrækkeligt til at fastslå, at de er umiddelbart berørt

En sammenslutning af biavlere og miljøbeskyttelsesorganisationer er ikke direkte berørte som omhandlet i artikel 263 TEUF og har følgelig ikke kompetence til at anlægge søgsmål med påstand om annullation af forordning 2015/1295 om godkendelse af aktivstoffet sulfoxaflor, jf. forordning nr. 1107/2009 om markedsføring af plantebeskyttelsesmidler, og om ændring af bilaget til gennemførelsesforordning nr. 540/2011. Forordning 2015/1295, som vedrører godkendelsen, på visse betingelser, af aktivstoffet sulfoxaflor som bestanddel i plantebeskyttelsesmidler i henhold til forordning nr. 1107/2009 og optagelsen af dette stof i bilaget til gennemførelsesforordning nr. 540/2011 hvad angår listen over godkendte aktivstoffer, har umiddelbar indvirkning på de medlemsstaters retsstilling, som kan godkende, at plantebeskyttelsesmidler, der indeholder sulfoxaflor, markedsføres, hvis der er efterspørgsel herpå, samt på retsstillingen for de potentielle ansøgere om ret til at markedsføre sådanne produkter, men ikke denne sammenslutning eller disse organisationers retsstilling. Hvad angår de angivelige retlige virkninger på den ejendomsret og ret til at udøve et erhverv, som denne sammenslutning af biavleres medlemmer har, selv om det forudsættes, at anvendelsen af plantebeskyttelsesmidler, der indeholder sulfoxaflor, rent faktisk kan bringe denne sammenslutnings medlemmers kommercielle aktiviteter i fare, vedrører disse økonomiske konsekvenser ikke deres retsstilling, men alene deres faktiske situation. Endvidere forudsætter den angivelige trussel stadig, at en medlemsstat godkender et plantebeskyttelsesmiddel, der indeholder sulfoxaflor. Udstedelsen af en sådan godkendelse er ikke en automatisk konsekvens af godkendelsen af sulfoxaflor, men er betinget af, medlemsstaterne udøver en betydelig skøns- og handlemargen. hvad angår de kampagneformål, som miljøbeskyttelsesorganisationerne forfølger, er der, for så vidt som den anfægtede retsakt påvirker dem, endvidere kun tale om en faktuel og ikke retlig påvirkning. (jf. præmis 24-26, 31-33, 40-42 og domskonkl. 1)

I visse tilfælde giver selv den omstændighed, at en sagsøger har deltaget i den administrative procedure forud for vedtagelsen af den anfægtede retsakt, med henblik på at vurdere denne parts kompetence til at anlægge søgsmål med påstand om annullation af en EU-retsakt, mulighed for sammen med andre omstændigheder at kvalificere denne som individuelt berørt af denne retsakt som omhandlet i artikel 263, stk. 4, TEUF, hvorimod en sådan deltagelse ikke giver mulighed for at konkludere, at den pågældende retsakt berører sagsøgeren umiddelbart. (jf. præmis 44)

Artikel 37 og 47 i chartret om grundlæggende rettigheder rejser ikke tvivl om fortolkningen af artikel 263, stk. 4, TEUF, og navnlig kriteriet om, at sagsøgerne skal være umiddelbart berørt, som det følger af Unionens retsinstansers faste praksis. Hvad angår chartrets artikel 37 indeholder den blot et princip, der fastsætter en generel forpligtelse for Unionen hvad angår de formål, den skal forfølge som led i sine politikker, og ikke en ret til at anlægge søgsmål for Unionens retsinstanser på miljøområdet. Hvad angår chartrets artikel 47 er formålet med denne bestemmelse ikke at ændre den domstolskontrolordning, der er fastlagt i traktaterne, og navnlig ikke reglerne for antagelse af direkte søgsmål ved Den Unionens retsinstanser. (jf. præmis 47, 49 og 52)